### | | | | --- | --- | | | | | --- | | **Byråd** 28. februar 2017 Sagsnr. 710-2016-37698 Dok.nr. 710-2017-52632 Mette Thygesen | | 25.                 Psykologhjælp til unge mellem 15-25 år - Åbent

###

|  |  |
| --- | --- |
| Tidl. politisk behandling | BY, 29.11.16, pkt. 178, BS-U, [adresse], pkt. 2 |
| Forventet sagsgang | BS-U |
| Lovgrundlag |  |

###

**SAGENS INDHOLD**

Børne- og Skoleudvalget skal i denne sag
tage stilling til en sag oversendt fra Byrådet, der blev behandlet 29. november
2016. I forslaget, stillet af byrådsmedlem Marius Olsen på vegne af
Venstres byrådsgruppe, foreslås det, at der i relation til psykologhjælp til
unge fra 15-25 år laves en kvalitetsstandard, der præcist anviser en tidsfrist
for adgangen til psykologhjælpen.

Børne- og Skoleudvalget drøftede punktet på sit møde 5.
januar 2017, hvor det blev besluttet at behandle sagen igen på udvalgets møde
6. februar 2017, hvori der indgår en belysning af de servicemæssige
konsekvenser af, at ordningen gøres tilgængelig 52 uger om året.

Tilbuddet om psykologhjælp til unge fra 15-25 år blev
etableret som en del af udmøntningen af budget 2016. Der blev afsat 600.000 kr.
pr. år til psykologhjælpen svarende til en fuldtidsstilling. Opgaven varetages
af to psykologer med hver en halv stilling. Formålet er at hindre, at unge, som
har psykiske udfordringer, udvikler så store problemstillinger, at de får behov
for behandling og støtte fra det specialiserede socialområde.

Af udvidelsesblokken fra budget 2016-19 fremgår det, at
tilbuddet skal sikre, at unge i [adresse] har mulighed for hurtig og
gratis adgang til psykologhjælp. Den unge kan efter behov tilbydes op til
maksimalt fem samtaler, hvor psykologen hjælper med at indkredse
problemstillingen, og hvor den unge kan henvises til yderligere hjælp i andet
regi, hvis der er behov for det. Det kan f.eks. være til egen læge.

I forbindelse med oprettelse af tilbuddet er der udarbejdet
en pjece med en beskrivelse af psykologhjælpen for 15-25 årige. Pjecen er
vedlagt som bilag.

Børne- og Skoleudvalget blev på mødet den 15. august 2016
orienteret om status på tilbuddet om psykologhjælp. Heraf fremgik det, at der
siden tilbuddets opstart i februar 2016 havde været 69 henvendelser til
psykologhjælpen, og alle henvendelser var relevante og i målgruppen for indsatsen.
Det fremgik samtidig, at der var opstået en venteliste.

Børne- og Skoleudvalget blev blandt andet orienteret om
følgende tiltag:

· Bedre planlægning og afklaring med afholdelse af opstartssamtale
inden for kort tid.

· Etablering af lokalitet i Hadsten.

· Fortsat halvårlig statusmåling.

**VURDERING**

Det kan oplyses, at der aktuelt henvender sig ca. fem unge
om ugen. Det er vurderingen, at den tidligere oparbejdede venteliste var
relateret til opstarten og sygdom blandt medarbejderne. Disse udfordringer er
blevet løst, og aktuelt er det muligt at tilbyde første samtale inden for tre arbejdsdage
fra første henvendelse. Samtalerne afholdes som hovedregel i Hadsten, men det
er af geografiske hensyn for den unge også muligt at afholde samtaler i
administrationsbygningen i [adresse].

I nogle tilfælde afholdes blot en enkelt samtale, som
følges op af mailkorrespondance, mens der andre gange afholdes fem samtaler.
Der har indtil nu i gennemsnit været afholdt tre samtaler pr. forløb.
Samtalerne har afklarende karakter, og de har ikke status som egentlig
behandling. Opgaven er at hjælpe den unge videre til selvhjælp eller hjælp fra
andre, hvis det er nødvendigt.

Børn og Skole foreslår, at der fastlægges et serviceniveau
svarende til den aktuelle tidsfrist, således at første samtale kan afholdes
inden for tre arbejdsdage fra den unges første henvendelse. Den unge får derved
tryghed i at vide, at hjælpen indsættes hurtigt og på et tidspunkt, der også
passer den unge. Med den nuværende efterspørgsel kan det foreslåede
serviceniveau holdes inden for den økonomiske ramme. Kapaciteten gør det muligt
af afvikle 15-20 samtaler om ugen i 46 uger om året. Tilbuddet er ikke
tilgængeligt i sommerferien, efterårsferien, juleferien og vinterferien.

Hvis ordningen skal være tilgængelig 52 uger om året frem
for 46 uger, vil det med den nuværende normering medføre, at der vil kunne
afvikles 13-18 samtaler om ugen. Hvis den nuværende normering skal kunne
håndtere de henvendelser, der forventes at komme, er det en forudsætning, at
udvidelsen ikke medfører en stigning i det samlede antal unge, som benytter sig
af psykologhjælp. Derudover er det forudsat, at afholdelse af samtaler kan
fordeles over alle 52 uger, så der også afholdes en betydelig del af samtalerne
i de traditionelle ferieuger.

Udover samtalerne, der har en gennemsnitlig varighed på en
time, samarbejdes der med uddannelsesinstitutionerne, UU, Jobcentret, egen læge
og forældre, hvis det er vigtigt for at hjælpe den unge videre. Samarbejdet
sker efter ønske fra og aftale med den unge. Samtalerne er anonyme, hvilket
betyder, at der ikke føres journal.

Børn og Skole vurderer, at det er vigtigt, at tilbuddet og
indholdet af samtalerne fastholdes at være fleksibelt ud fra den unges behov.
Børn og Skole anbefaler, at der fastsættes ovennævnte serviceniveau. Teksten i
pjecen angiver de typiske årsager til henvendelserne, hvilket Børn og Skole
vurderer er en væsentlig oplysning.

Børn og Skole vil i lighed med den status, der blev givet
på Børne- og Skoleudvalgets møde 15. august 2016, præsentere en ny status over
alle henvendelser i 2016. I denne forbindelse vil der blive orienteret nærmere
om målgruppen, typer af henvendelser og forløb, perspektiver for en evaluering
af ordningen mv.

**ØKONOMI**

Der er årligt afsat 600.000 til ordningen. Udgiften
finansieres fra 2018 af en tilsvarende reduktion på handicap- og
psykiatriområdet.

**INDSTILLING**

Direktøren for Børn og Skole indstiller til
Børne- og Skoleudvalget:

1.    At det foreslåede serviceniveau på
tre dage godkendes, og at pjecen for tilbuddet justeres i henhold til dette.

2.    At der tages stilling til, om den nuværende
åbningstid på 46 uger skal fastholdes.

**BESLUTNING**

***Børne- og Skoleudvalget, 6. februar 2017:***

Fraværende:Ingen

Ad 1. Godkendt.

Ad 2. Socialdemokratiet stillede forslag om, at den
nuværende åbningstid på 46 uger om året fastholdes.

Forslaget blev godkendt med tre stemmer for og to stemmer
imod. Ingen undlod at stemme.

For stemte Stina Nielsen, Malou Sørensen og Philip Madsen
Kent Lassen.

Imod stemte Aksel Hansen og Marius Olsen.

Aksel Hansen og Marius Olsen anmodede om, at sagen
behandles i Byrå-det, idet de ønsker åbningstiden ændret til 52 uger om året.

Børne- og Skoleudvalget ønsker en evaluering af ordningen
primo 2018 med hen-blik på, at resultatet kan indgå i arbejdet med budget 2019.

***Økonomiudvalget, 22. februar 2017:***

Fraværende:Ingen

Ad 2. Indstillingen fra Børne- og Skoleudvalgets indstilles
godkendt med 4 stemmer for og 3 stemmer imod. Ingen undlod at stemme.

Marius Olsen, Pernille Andersen og Gunnar Dahl kan
ikke tiltræde indstillingen og ønsker sagen behandlet i Byrådet i
overensstemmelse med kommunestyrelseslovens § 23.

**Bilag**

|  |  |
| --- | --- |
| Psykologhjælp - Samtaler for unge mellem 15 og 25 år | 710-2016-415179 |